**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Potulky knižnicou**

**Stručný popis čitateľskej akcie:** Ide o informačnú výchovu. Žiakov prevedieme knižnicou, priblížime im jednotlivé oddelenia a náplň knihovníckej práce, či pravidlá požičiavania kníh v knižnici. Rozprávame sa o tom, ako dávať pozor na knihy a ako sa orientovať v knižničnom fonde. Orientáciu v knižničnom fonde si potom žiaci vyskúšajú aj prakticky. Sú im rozdané kartičky s názvami kníh z rôznych kategórií (dobrodružná, rozprávky, poézia atď.), ktoré následne majú za úlohu v knižnom fonde vyhľadať, pričom si môžu pomáhať informáciami z online katalógu. Po ich úspešnom nájdení sa s knihami oboznamujú a dostanú čas na ich prezretie. Po prezretí kníh žiakom kladieme rôzne otázky (napr. kto je autorom knihy, kde bola vydaná, o čom by mala byť, do akého žánru patrí a iné – tieto aktivity sú zamerané na tréning orientácie v texte a hľadania informácií v knihe).

**Názov čitateľskej akcie: Globálne vzdelávanie v knižnici – environmentalistika**

**Stručný popis čitateľskej akcie:** Na začiatku podujatia majú žiaci za úlohu pomocou Dixit kariet odpovedať na otázku: *„Prečo je starostlivosť o našu Zem dôležitá?“* (Cieľom je rozvoj kreatívneho myslenia a vyjadrovanie cez obrazy.) Po úvodnom rozhovore im prehráme parodické video Man (by Steve Cutts) zobrazujúce evolúciu človeka v jeho zásahoch do prírody. Po reakciách žiakoch na video im rozdáme kartičky s 18 rôznymi predmetmi, ktoré sa nachádzali na smetisku vo videu a necháme žiakov, aby popremýšľali, či sa tieto veci dajú ešte využiť. Cieľom je nasmerovanie žiakov na uvažovanie o recyklácii a jej prospešnosti, ako aj na rozvoj tvorivého myslenia. Spoločne si vymedzíme rozdiel medzi pojmami skládka, smetisko a zberný dvor pomocou knihy *Zberný dvor* od Branislava Jobusa. Pomocou knihy *Chráňme našu planétu* si so žiakmi vysvetlíme pravidlo *3R: reduce, reuse, recycle* a skúsime ukázať na konkrétnych príkladoch zo života, kde by sa dalo toto pravidlo uplatniť. Na záver si žiaci môžu vyskúšať vyplniť online kvíz pod názvom *Aká je tvoja ekologická stopa?,* kde sa dozvieme, koľko planét by sme potrebovali na náš štýl života.

**Názov čitateľskej akcie: Globálne vzdelávanie v knižnici – ľudské práva**

**Stručný popis čitateľskej akcie:** Cieľom podujatia je nielen rozvoj komunikačných schopností (vedieť formulovať svoj názor a adekvátne si ho obhájiť), ale predovšetkým uvedomenie si vlastných práv a povinností, ktoré sú v mnohých prípadoch porušované. Na jeho začiatku žiaci vyjadria pomocou Dixit kariet odpoveď na otázku: *„Prečo sú ľudské práva dôležité?“* A taktiež hovoria, aké ľudské práva boli na obrázku porušené. Na rozprávkach z produkcie Walt Disney potom rozoberáme tvorbu ženského ideálu krásy, tvorbu mužského stereotypu v produkcii Marvel, na čo nadviažeme aktivitou *Aká by mala byť ideálna žena?/Aký by mal byť ideálny muž?.* Vedieme diskusiu o rodových stereotypoch, na ktorú nadviažeme tematikou stereotypných mužsko-ženských povolaní. Tieto stereotypy žiakom približujeme prostredníctvom čítania reálnych príbehov českých a slovenských *rebeliek* z knihy *Kvapky na kameni,* či príbeh ukrajinsko-ruského baletníka Sergeja Polunina.

**Vypracovala:**

*Andrea Čuláková (21. 08. 2024)*

*Krajská knižnica Karola Kmeťka v Nitre*

*Fraňa Mojtu 281/18*

*950 51 Nitra*

*Tel.: 037/65 19 887, 0911/976 348*

*E-mail:* *sekretariat@krajskakniznicanitra.sk*